b"\n_START_ARTICLE_\nS\xc3\xb8ren Lerby\n_START_SECTION_\nKarriere\n_START_PARAGRAPH_\nSom 16-\xc3\xa5rig kom Lerby til Fremad Amager fra Taastrup Idr\xc3\xa6ts Klub, men spillede der kun til november 1975, hvor han sammen med klubkammerat Frank Arnesen skiftede til Ajax Amsterdam. I sin karriere spillede Lerby ogs\xc3\xa5 i Bayern M\xc3\xbcnchen, AS Monaco FC og PSV Eindhoven._NEWLINE_P\xc3\xa5 disse hold var han syv gange med til at vinde det hollandske mesterskab og to gange med til at vinde det tyske mesterskab. Derudover var han med, da PSV Eindhoven vandt European Champion Clubs' Cup i 1988._NEWLINE_S\xc3\xb8ren Lerby opn\xc3\xa5ede i alt at spille 67 landskampe for Danmark, hvori han scorede 10 m\xc3\xa5l._NEWLINE_S\xc3\xb8ren Lerby var tr\xc3\xa6ner for Bayern M\xc3\xbcnchen, da de sensationelt blev sl\xc3\xa5et 6-2 af B 1903 (Nu en del af F.C. K\xc3\xb8benhavn) p\xc3\xa5 Gentofte Stadion i UEFA Cup 1991.\n_START_SECTION_\nSpillestil\n_START_PARAGRAPH_\nLerby var som venstre-fodet midtbanespiller en central spiller p\xc3\xa5 Sepp Piontek dynamithold i 1980'erne. Han spillede konsekvent med str\xc3\xb8mperne nede om anklerne og uden benskinner. Stoppede egentlig p\xc3\xa5 landsholdet efter EM i 1988, men tog en ekstrat\xc3\xb8rn for holdet i sk\xc3\xa6bnekampen p\xc3\xa5 udebane mod Rum\xc3\xa6nien i efter\xc3\xa5ret 1989. Det hjalp dog ikke noget, da holdet tabte 3-1._NEWLINE_Lerby har som en af f\xc3\xa5 professionelle fodboldspillere spillet 2 afg\xc3\xb8rende kampe p\xc3\xa5 samme dag som senior, nemlig da han d. 13. november 1985 spillede for Danmark i en VM-kvalifikationskamp mod Irland om eftermiddagen, og samme aften spillede for Bayern M\xc3\xbcnchen modt VfL Bochum i den tyske pokalturnering.\n_START_SECTION_\nAgentvirksomhed\n_START_PARAGRAPH_\nI dag fungerer S\xc3\xb8ren Lerby som fodboldagent for b\xc3\xa5de danske og udenlandske fodboldspillere, herunder Wesley Sneijder, Toby Alderweireld, Danijel Pranji\xc4\x87, Derk Boerrigter og Dries Mertens samt Viktor Fischer, Michael Krohn-Dehli, Pierre-Emile H\xc3\xb8jbjerg og Riza Durmisi."